Mergelių Salų nacionalinis parkas
Mergelių Salų nacionalinis parkas (angl. Virgin Islands National Park) – saugoma gamtos teritorija Karibų jūros Mergelių Salose. Parkas užima apie 60 proc. Šv. Jono salos ploto ir 5500 akrų vandenyno teritorijos. Parkas įkurtas 1956 m. ir tapo 29-tuoju JAV nacionaliniu parku. Parkas žymus dėl galimybių nardyti, taip pat jame yra daug kelių žygiams po atogrąžų miškus. Nacionalinio parko centras yra Šv. Jono salos sostinėje Krus Bėjaus mieste. 2017 m. parką aplankė 304 408 lankytojai. Daugiausiai dėmesio nacionaliniame parke sulaukia paplūdimiai, barjeriniai rifai, natūralios gamtos objektai. Mergelių Salų paplūdimiai dėl savo grožio ir tvarkos vadinami vienais geriausių pasaulyje. Trunk Bay paplūdimys dažnai patenka į geriausių pasaulio paplūdimių dešimtukus.